CELEX: 32014R1272
Language: sl
Date: 2014-11-28 00:00:00
Title: Izvedbena uredba Komisije (EU) št. 1272/2014 z dne 28. novembra 2014 o spremembi Uredbe (EGS) št. 2454/93 v zvezi z označevanjem zabojnikov za namen njihovega začasnega uvoza  Besedilo velja za EGP

29.11.2014   
            
            
               SL
            
            
               Uradni list Evropske unije
            
            
               L 344/14
            
         IZVEDBENA UREDBA KOMISIJE (EU) št. 1272/2014
   z dne 28. novembra 2014
   o spremembi Uredbe (EGS) št. 2454/93 v zvezi z označevanjem zabojnikov za namen njihovega začasnega uvoza
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (1) in zlasti člena 247 Uredbe,
   ob upoštevanju naslednjega:
   
               (1)
            
            
               Unija je pogodbenica Konvencije o začasnem uvozu, ki je bila sklenjena v Istanbulu 26. junija 1990 (v nadaljnjem besedilu: Istanbulska konvencija). Priloga B.3 k Istanbulski konvenciji vsebuje določbe o zabojnikih, paletah, embalaži, vzorcih in drugem blagu, uvoženim v zvezi s komercialno dejavnostjo. Upravni odbor za Konvencijo o začasnem uvozu je na svoji 12. seji, ki je potekala 25. marca 2013, priporočil spremembo Dodatka II k Prilogi B.3 k Istanbulski konvenciji, ki vsebuje določbe v zvezi z označevanjem zabojnikov. Sprememba je začela veljati 4. novembra 2014.
            
         
               (2)
            
            
               Istanbulska konvencija se v Uniji ne uporablja neposredno. Njeno spremembo bi bilo zato treba vključiti v zakonodajo Unije ter tako zagotoviti, da Unija izpolnjuje svoje mednarodne obveznosti.
            
         
               (3)
            
            
               Uredbo Komisije (EGS) št. 2454/93 (2) bi bilo zato treba ustrezno spremeniti.
            
         
               (4)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Člen 557 Uredbe (EGS) št. 2454/93 se spremeni:
   
               1.
            
            
               v odstavku 1 se prvi pododstavek nadomesti z naslednjim:
               „Popolna oprostitev uvoznih dajatev se odobri za zabojnike, kadar so trajno označeni na primernem in jasno vidnem mestu z vsemi naslednjimi podatki:
               
                           (a)
                        
                        
                           istovetnost lastnika ali izvajalca, izražena s celim imenom ali uveljavljenim sistemom prepoznavanja, brez simbolov, kakršni so grbi ali zastave;
                        
                     
                           (b)
                        
                        
                           identifikacijske oznake in številke zabojnika, ki jih da lastnik ali izvajalec;
                        
                     
                           (c)
                        
                        
                           teža tare, vključno z vso trajno pritrjeno opremo.“
                        
                     ;
         
               2.
            
            
               v odstavku 1 se za prvim pododstavkom vstavi naslednji pododstavek:
               „Za tovorne zabojnike, predvidene za pomorski promet, in vse druge zabojnike, na katerih se uporablja predpona standarda ISO (tj. štiri velike tiskane črke, pri čemer je zadnja črka U), so istovetnost lastnika ali glavnega izvajalca ter serijska številka zabojnika in kontrolna števka zabojnika v skladu z mednarodnim standardom ISO 6346 in njegovimi prilogami.“.
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. novembra 2014
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 302, 19.10.1992, str. 1.
   
      (2)  Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).